Από την έντυπη έκδοση

Του Φάνη Ζώη

fzois@naftemporiki.gr

Με ζημιές που θα ξεπεράσουν κατά πολύ τα 77 εκατ. ευρώ θα κλείσουν το 2016 οι αστικές συγκοινωνίες της Αθήνας (μετρό, ΗΣΑΠ, τραμ, λεωφορεία, τρόλεϊ), όπως περιγράφεται στον προϋπολογισμό των ΣΤΑΣΥ και ΟΣΥ που εγκρίθηκε από το υπουργείο Υποδομών, Μεταφορών και Δικτύων, ενώ στο μεταξύ οι εργαζόμενοι στα μέσα μαζικής μεταφοράς προχωρούν σε κινητοποιήσεις καταγγέλλοντας την κυβέρνηση ότι «άνοιξε την πόρτα των αστικών συγκοινωνιών σε ιδιώτες, με την ένταξη της ΣΤΑΣΥ και της ΟΣΥ στο νέο Ταμείο Δημόσιας Περιουσίας».

Χθες, πρώτη ημέρα των κινητοποιήσεών τους, Γολγοθάς περίμενε τους Αθηναίους στους δρόμους. Οι εργαζόμενοι αύριο προχωρούν σε νέα στάση εργασίας, ενώ θα συνεχίσουν τις κινητοποιήσεις τους τις προσεχείς ημέρες (Παρασκευή, Δευτέρα, Τετάρτη και Παρασκευή).

Τα βασικά οικονομικά μεγέθη των προϋπολογισμών των Σταθερές Συγκοινωνίες Α.Ε. (ΣΤΑΣΥ Α.Ε.) και Οδικές Συγκοινωνίες Α.Ε. (ΟΣΥ Α.Ε.), που δημοσιεύθηκαν στο ΦΕΚ 3.6.2016/Β/1580, σύμφωνα με το ισχύον Ευρωπαϊκό Σύστημα Λογαριασμών - ESA, σε ευρώ, έχουν ως εξής:

* ΣΤΑΣΥ Α.Ε. έσοδα 111,5 εκατ. ευρώ, έξοδα 144 εκατ. ευρώ, ζημία 32,5 εκατ. ευρώ. Η εταιρεία το 2013 και το 2014 εμφάνισε λειτουργική κερδοφορία και ήταν απαλλαγμένη από την ανάγκη κρατικής χρηματοδότησης. Αντιθέτως το τρέχον έτος πρόκειται να λάβει από τον κρατικό προϋπολογισμό (ΠΔΕ, ΕΕ) 1,2 εκατ. ευρώ.

* ΟΣΥ Α.Ε. έσοδα 188,3 εκατ. ευρώ, έξοδα 233 εκατ. ευρώ, ζημίες 44,683 εκατ. ευρώ.

* Συνολικά έσοδα 299,88 εκατ. ευρώ, έξοδα 377 εκατ. ευρώ, ζημίες 77,270 εκατ. ευρώ.

Σύμφωνα με τα στοιχεία της εταιρείας, τα έσοδα από κάρτες και εισιτήρια (μειωμένα και κανονικά) στις αστικές συγκοινωνίες συνολικά το πρώτο τρίμηνο του 2015 ήταν 49,2 εκατ. ευρώ, ενώ το ίδιο διάστημα το 2016 μειώθηκαν στα 37,7 εκατ. ευρώ (-23,44%). Ο πιο «κακός» μήνας για τις αστικές συγκοινωνίες ήταν ο Μάρτιος του 2016, που τα έσοδα μειώθηκαν στα 11,9 εκατ. ευρώ από 17,3 εκατ. ευρώ το Μάρτιο του 2015 (μείωση 30,8%).

Σημαντικές απώλειες καταγράφει και η ΟΣΥ (λεωφορεία και τρόλεϊ), που ενώ τον Μάρτιο του 2015 εισέπραξε από πωλήσεις εισιτηρίων και καρτών περίπου 9 εκατ. ευρώ, τον Μάρτιο του 2016 τα έσοδά της μειώθηκαν κάτω από τα 6 εκατ. ευρώ.

Την ίδια στιγμή έχουν ενταχθεί στο σύστημα δωρεάν μετακίνησης κι άλλες ευπαθείς ομάδες όπως άνεργοι, όλο το προσωπικό των Ενόπλων Δυνάμεων (δηλαδή και οι μόνιμοι Υπαξιωματικοί και Αξιωματικοί) όπως και των Σωμάτων Ασφαλείας, χωρίς ωστόσο να έχει υπογραφεί καμία σύμβαση με τα συναρμόδια υπουργεία προκειμένου να υπάρξουν έσοδα από αυτές τις μετακινήσεις.

Αξίζει να αναφερθεί ότι η κοινωνική παροχή για δωρεάν μετακινήσεις δεν αναγνωρίζεται από τα συναρμόδια υπουργεία Εργασίας, Προστασίας του Πολίτη, Παιδείας, Υγείας και Κοινωνικής Αλληλεγγύης το κόστος των οποίων ανήλθε το 2015 σε περίπου 140 εκατ. ευρώ.

Ενδεικτικά είναι τα οικονομικά στοιχεία για την ΟΣΥ:

* Το 2014 τα χρήματα που εισέπραξε η ΟΣΥ από πωλήσεις εισιτηρίων, καρτών και έσοδα από υπουργεία ήταν 117 εκατ. ευρώ και η επιχορήγηση 100,29 εκατ. ευρώ.

* Το 2015 οι πωλήσεις εισιτηρίων, καρτών και έσοδα από υπουργεία μειώθηκαν στα 97 εκατ. ευρώ και η επιχορήγηση ήταν επίσης μειωμένη στα 86 εκατ. ευρώ. Σε αυτά προστέθηκε έκτακτη επιχορήγηση 22 εκατ. ευρώ και επιπλέον 6 εκατ. ευρώ από τον έλεγχο των εισιτηρίων (συνολικά 211 εκατ. ευρώ).

* Το 2016 αναμένονται έσοδα από πωλήσεις καρτών και εισιτηρίων 75 εκατ. ευρώ και η επιχορήγηση 86 εκατ. ευρώ (συνολικά 161 εκατ. ευρώ).

Εδώ θα πρέπει να σημειωθεί ότι οι ανελαστικές δαπάνες της ΟΣΥ για το 2016 είναι 143 εκατ. ευρώ, η μισθοδοσία 40 εκατ. ευρώ, τα καύσιμα 12 εκατ. ευρώ, η ασφάλεια των λεωφορείων 1 εκατ. ευρώ, τέλη κυκλοφορίας και ΚΤΕΟ 10 εκατ. ευρώ, ανταλλακτικά και αναλώσιμα υλικά 3 εκατ. ευρώ, ρεύμα έλξης για τρόλεϊ, φως, νερό, τηλέφωνο 1 εκατ. ευρώ και φόροι 7 εκατ. ευρώ.